കോളേജ് പയ്യനല്ല, ഇനി അല്പ്പം മാസ്സാവാം പക്വതയാര്ന്ന കഥാപാത്രവുമായി റോഷന് ബഷീര് റോഷന് ബഷീര് എന്ന പേരിനേക്കാളും മലയാളികള്ക്ക് പരിചയം വരുണ് പ്രഭാകറിനെയാണ്. ദൃശ്യത്തിന്റെ ആദ്യഭാഗത്തില് മാത്രമാണ് അഭിനയിച്ചതെങ്കിലും രണ്ടാം ഭാഗത്തിലും തന്റെ കഥാപാത്രത്തിന്റെ പേര് നിറഞ്ഞുനില്ക്കുന്നത് കാണാന് ഭാഗ്യം കിട്ടിയൊരു നടന് കൂടിയാണ് റോഷന്. എപ്പോഴും കോളേജ് പയ്യന് ഇമേജില് മാത്രം പ്രേക്ഷകര് കണ്ടു ശീലിച്ച റോഷന് വേറിട്ടൊരു കഥാപാത്രവുമായി എത്തുകയാണ്, വിന്സെന്റ് ആന്ഡ് ദി പോപ്പ് എന്ന ചിത്രത്തിലൂടെ. റോഷന് കേന്ദ്രകഥാപാത്രമായി എത്തുന്ന ഈ ക്രൈം ത്രില്ലര് ഓഗസ്റ്റ് ആറിന് ഓടിടി റിലീസ് ആയി പ്രേക്ഷകരിലേക്ക് എത്തുകയാണ്. റിലീസിനു മുന്നോടിയായി പുതിയ ചിത്രത്തിന്റെ വിശേഷങ്ങള് ഇന്ത്യന് എക്സ്പ്രസ് മലയാളത്തോട് പങ്കിടുകയാണ് റോഷന് ബഷീര്. ചിത്രത്തില് വിന്സെന്റ് എന്ന കഥാപാത്രത്തെയാണ് ഞാന് അവതരിപ്പിക്കുന്നത്. സംവിധായകന്റെ സിനിമയാണ് വിന്സെന്റ് ആന്ഡ് ദി പോപ്പ് . അല്പ്പം വ്യത്യസ്തമായ രീതിയിലാണ് സിനിമയുടെ ട്രീറ്റ്മെന്റ്. രണ്ടു കഥാപാത്രങ്ങളും ഒരു കാറും മാത്രമേ ചിത്രത്തിലുള്ളൂ. വളരെ സ്റ്റൈലിഷ് ആയി എടുത്തിട്ടുള്ള ഒരു റോഡ് മൂവിയാണിത്. ലോക്ക്ഡൗണിനിടയില് കഴിഞ്ഞ ജനുവരിയിലാണ് ചിത്രം ഷൂട്ട് ചെയ്തത്. തിരുവനന്തപുരം, നാഗര്കോവില് ഒക്കെയായിരുന്നു പ്രധാന ലൊക്കേഷന്. എന്റെ കഥാപാത്രം ഒരു സുപ്രഭാതത്തില് ടാക്സി വാടകയ്ക്ക് എടുത്ത് ഒരാളെ അന്വേഷിച്ച് ഇറങ്ങുകയാണ്, കൂട്ടിന് കാര് ഡ്രൈവറുമുണ്ട്. അവരിലൂടെ ഉരുത്തിരിയുന്ന സംഭവങ്ങളാണ് സിനിമയെ മുന്നോട്ട് നയിക്കുന്നത്, റോഷന് പറയുന്നു. 11 വര്ഷങ്ങള്ക്ക് ശേഷം വീണ്ടും നായകനാവുമ്ബോള്? ഉത്തരവാദിത്വം വളരെ കൂടുതലാണ്. ചിത്രത്തില് അധികം കഥാപാത്രങ്ങള് ഇല്ലല്ലോ, മുഴുവന് സമയവും പ്രേക്ഷകര് നമ്മളെ തന്നെ കണ്ടുകൊണ്ടിരിക്കുന്നത്. ചെറിയ ചെറിയ മിസ്റ്റേക്ക് പോലും പെട്ടെന്ന് ശ്രദ്ധിക്കപ്പെടാം. നല്ല ചലഞ്ചിംഗ് ആയിരുന്നു കഥാപാത്രം. ഡയറക്ടര് ബിജോയിയെ എനിക്ക് മുന്നേ അറിയാം. കഥാപാത്രത്തെ കുറിച്ചും ഓരോ സീനുകളെ കുറിച്ച് കൃത്യമായൊരു ചിത്രം ബിജോയി തന്നിരുന്നു. ചിത്രത്തിലെ എന്റെ കഥാപാത്രത്തെ കുറിച്ചു പറയുകയാണെങ്കില് അല്പ്പം പക്വതയും പാകതയുമുള്ള ഒരു കഥാപാത്രമാണ്. സാധാരണ എന്നെ തേടി എത്തുന്ന കഥാപാത്രങ്ങള് എല്ലാം ചെറിയ പയ്യന് ഇമേജ് റോളുകളാണ്. അതിനാല് തന്നെ വിന്സെന്റ് ആന്ഡ് ദി പോപ്പ് എന്ന ചിത്രം ഒരു നടന് എന്ന രീതിയിലും ലുക്കിലും എനിക്ക് ഗ്രോത്ത് ഉള്ളൊരു കഥാപാത്രമാണ്. രൂപത്തില് ആ പാകത കൊണ്ടുവന്നിട്ടുണ്ട്, ഭാവത്തില് ഇനിയതു ഫീല് ചെയ്യുമോ എന്ന് സിനിമ കണ്ട് പ്രേക്ഷകരാണ് വിലയിരുത്തേണ്ടത്. കഴിഞ്ഞ വര്ഷമായിരുന്നില്ലേ വിവാഹം. കോളേജ് പയ്യനില് നിന്നും പക്വതയുള്ള കഥാപാത്രങ്ങളിലേക്ക് പ്രമോഷന് കിട്ടാന് മാരിറ്റല് സ്റ്റാറ്റസും സഹായിച്ചിട്ടുണ്ടാവുമോ? സാധ്യതയില്ലാതില്ല ചിരിക്കുന്നു. കല്യാണം കഴിയുമ്ബോള് ഉത്തരവാദിത്വം കൂടും എന്നാണല്ലോ പൊതുവെ പറയാറുള്ളത്. എനിക്ക് വ്യക്തിപരമായി വിവാഹശേഷം വലിയ മാറ്റമൊന്നും തോന്നിയിട്ടില്ല. നന്നായി മനസ്സിലാക്കുന്ന ഒരാള്ക്കൊപ്പം, പരസ്പരം സപ്പോര്ട്ട് ചെയ്ത് കുറച്ചൂകൂടി രസകരമായി ജീവിതം മുന്നോട്ടുപോവുന്നു എന്നേയുള്ളൂ. ഞാനെന്റെ അഭിനയവുമായി മുന്നോട്ടു പോവുന്നു, ഫര്സാന നിയമം പഠിച്ചയാളാണ്, തന്റെ കരിയറില് ശ്രദ്ധിച്ച് അവളും മുന്നോട്ടുപോവുന്നു. വരുണ് പ്രഭാകര് എന്ന കഥാപാത്രം റോഷന്റെ ഇമേജിനെയും പിന്തുടരുന്നുണ്ടോ? എവിടെ പോയാലും ഇപ്പോഴും ആളുകള് തിരിച്ചറിയുന്നത് ആ പേരിലാണ്. ഞാനിപ്പോഴും ഓര്ക്കുന്നുണ്ട്, ദൃശ്യം റിലീസ് ചെയ്ത ദിവസം, ഇന്റര്വെല്ലിന് പുറത്തിറങ്ങിയപ്പോള് തിയേറ്ററില് സിനിമ കാണാനെത്തിയ കുറച്ചു ചേച്ചിമാര് അടുത്തുവന്നു. ഇങ്ങനെയൊക്കെ ചെയ്യാമോ മോനേ? എന്നു ചോദിച്ചു. അവരൊക്കെ സിനിമയെ അത്ര ഇന്വോള്വ്ഡ് ആയി സമീപിച്ചതു കണ്ടപ്പോള് സന്തോഷം തോന്നി. ആ കഥാപാത്രം ഏറ്റു എന്നാണല്ലോ അവരുടെ പ്രതികരണം സൂചിപ്പിക്കുന്നത്. അത്തരം ഒരുപാട് അനുഭവങ്ങള് ദൃശ്യവുമായി ബന്ധപ്പെട്ട് ഉണ്ടായിട്ടുണ്ട്. ദൃശ്യത്തിന് രണ്ടാം ഭാഗം ഇറങ്ങികഴിഞ്ഞ് ഞാനൊരിക്കല് ജിത്തു സാറിനോട് പറഞ്ഞു, ഇതില് അഭിനയിച്ചിട്ടില്ലെങ്കിലും സിനിമയില് മൊത്തം ഞാനുള്ള ഒരു ഫീലാണ് തോന്നിയതെന്ന്. ഇനി മൂന്നാം ഭാഗം ഇറങ്ങിയാലും ചിലപ്പോള് വരുണ് പ്രഭാകര് അതിലും നിറഞ്ഞുനില്ക്കുന്നുണ്ടാവും. അങ്ങനെ ഒരു തുടര്ച്ചയുണ്ടാവുന്നത് ഭാഗ്യമല്ലേ? ഒരു നടനെന്ന രീതിയില് എന്റെ നില്നില്പ്പിന് ഏറെ ഗുണം ചെയ്തിട്ടുള്ള ചിത്രമാണ് ദൃശ്യം. തമിഴിലേക്കും തെലുങ്കിലേക്കും എനിക്ക് അവസരങ്ങള് തന്നത് ദൃശ്യമാണ്. തമിഴിലും തെലുങ്കിലും ദൃശ്യം റീമേക്ക് ചെയ്തപ്പോള് എനിക്കതില് അവസരം ലഭിച്ചു. അതിനെ തുടര്ന്ന് രണ്ടിടങ്ങളിലുമായി ആറോളം ചിത്രങ്ങളില് അഭിനയിക്കാനും സാധിച്ചു. പക്ഷേ, ഒരു നടനെന്ന രീതിയില് ദൃശ്യം എനിക്ക് മുന്നിലൊരു ചലഞ്ച് കൂടി വയ്ക്കുന്നുണ്ട്. ഇനി അതിനും അപ്പുറത്തു നില്ക്കുന്ന ഒരു കഥാപാത്രം ചെയ്താല് മാത്രമേ ആ ഇമേജിനെ ബ്രേക്ക് ചെയ്യാന് പറ്റൂ. അത്തരം നല്ല കഥാപാത്രങ്ങള്ക്കു വേണ്ടിയുള്ള കാത്തിരിപ്പിലാണ് ഞാന്. വിന്സെന്റ് ആന്ഡ് ദി പോപ്പ് എന്നിലെ നടന് ഗുണം ചെയ്യാന് സാധ്യതയുള്ള ചിത്രമാണ്. ഇതിനായി നല്ലരീതിയില് കഷ്ടപ്പെട്ടിട്ടുണ്ട്, ഫലമുണ്ടാവുമെന്ന് പ്രതീക്ഷിക്കുന്നു. 5 ഡബ്ല്യൂസ് എന്നൊരു തമിഴ് ത്രില്ലറും ഉടനെ ഇറങ്ങാനുണ്ട്. അതും എനിക്കേറെ പ്രതീക്ഷയുള്ള ചിത്രമാണ്.